Martinus episcopus servus servorum Dei dilectis filiis magistro et provincialibus prioribus ordinis fratrum Predicatorum salutem et apostolicam benedictionem. Ad fructus uberes, quos in agro dominico predicando, verbo pariter et exemplo, confessiones audiendo, et per alia virtutum exercitia sacer ordo vester et humiles ipsius ordinis professores produxerunt hactenus, et in futurum sperantur Deo auspice producturi, attente considerationis aciem convertentes, ut fratres ejusdem ordinis predicationis et audiendi confessiones officia eo liberius et efficacius exequi valeant, quo certius de ipsorum circa eadem auctoritate constabit, tibi fili magistri, per te, vobis vero provin-[Fol. 45]-cialibus prioribus cum diffinitoribus in provincialibus vestris capitulis congregatis, committendi, auctoritate apostolica, fratribus ejusdem ordinis in sacra pagina eruditis, examinatis et approbatis a vobis predicationis officium; audiendi vero confessiones, absolvendi confitentes et injungendi penitentias salutares etiam fratribus alias ydoneis; concedendi eisdem quoque sepefati ordinis fratribus, quibus dicta officia per vos taliter commissa sive concessa fuerint, quod eadem libere valeant exercere: plenam damus et concedimus auctoritate presentium facultatem. Districtius inhibentes ne quis fratres ipsius ordinis, quibus dicta officia taliter concedenda duxeritis, ut premittitur, sive etiam committenda, in exercitio aut executione officiorum ipsorum audeat quomodolibet impedire. Volumus autem quod hii, qui fratribus confiterentur eisdem, suis parrochialibus presbyteris confiteri saltem semel in anno, prout generale concilium statuit, nichilominus teneantur, quodque iidem fratres eos ad hoc diligenter et efficaciter secundum datam eis a Domino gratiam exhortentur. Nulli ergo omnino hominum liceat hanc paginam nostre concessionis et inhibitionis infringere vel ei, ausu temerario, contraire. Si quis autem hoc attemptare presumpserit, indignationem omnipotenti Dei et beatum Petri et Pauli apostolorum ejus se noverit in cursurum. [Fol. 45 v°]. Datum apud Urbem Veterem, IIII idus januarii pontificatus nostri. anno primo.